Persuna partijotta tiddefendi pajjiżha. Mhux biss lokalment, imma b'mod speċjali f'fora internazzjonali. Imma persuna patrijotta hija wkoll dik li tiddefendi dak kollu li huwa pajjiżha. Dak li mill-qiegħ nett isejjes x'jagħmilna lkoll Maltin u Għawdxin. Fosthom il-kultura u r-rikkezza tal-wirt storiku li aħna mdawrin bih. Dan il-Gvern mill-ewwel beda fuq pjan li miexi ġmielu, ta' riġenerazzjoni, ta' tisbiħ. Qed ikun tarka ta' difiża għall-wirt storiku, li ħafna minnu tħalla abbandunat għal snin sħaħ. Dan qed jagħmlu b'għaqal billi, permezz tad-Direttorat tar-Restawr li jaqa' taħt il-Ministeru għall-Ġustizzja, Kultura u Gvern Lokali, għaddej b'numru ta' proġetti li qed jagħtu ħajja mill-ġdid lil diversi siti li għandna mxerrda madwar il-pajjiż. Forsi dak li l-aktar li jidher, għax jinsab fiċ-ċentru, huwa x-xogħol ta' restawr li għaddew minnu ikoni kulturali fil-Belt Valletta. Illum il-ġurnata tidħol fil-kapitali Maltija, ma tistax ma tapprezzax palazzi u bini li b'restawr metikoluż u b'sengħa kbira, ingħataw dehra li żgur tixraq aktar mid-dehra żdingata li kellhom. U l-Belt qed tiġi riġenerata mhux b'hekk biss, imma wkoll bil-ħajja kulturali, artistika u soċjali li llum tgawdi, meta qabel kienet tinbidel f'ċappa dlam malli jagħlqu l-ħwienet. Hu u jgawdi din l-atmosfera mġedda tal-Belt Valletta, wieħed jista' għalhekk jammira x-xogħol li sar fuq Palazzo Ferreria, Palazzo Verdelin, Palazzo Castellania, is-sit tal-Kunsill Lokali, il-Knisja tal-Ġiżwiti u lista ma tispiċċa qatt. Bħalissa fuq il-karti hemm mal-71 proġett għaddej mal-pajjiż. Minn kappelli sa niċeċ. Minn swar sa ħitan. Minn knejjes sa bereġ. Ma jfissirx li dan huwa x-xogħol kollu pjanat jew li se jsir. Tista' tgħid li jitlesta proġett u mill-ewwel jitpoġġa ieħor mal-lista. Id-direttorat jidħol ukoll għal interventi ta' riparazzjoni li ma jkunux ippjanati, imma jagħmilhom biex ikun tarka ta' difiża għal dak li jafu jagħmlu l-elementi tan-natura. U dan huwa biss parti mix-xogħol – għaliex wieħed ma jridx jinsa x-xogħol ta' restawr li tieħu ħsieb Heritage Malta tas-siti li jaqgħu taħtha – entità oħra fi ħdan il-Ministeru. U entitajiet oħrajn diversi. Heritage Malta fil-fatt għandha wkoll lista impressjonanti ta' xogħol ta' restawr – fosthom Sant'Iermu u Sant'Anġlu, xogħol li għaddej fil-Mużew Marittimu, il-Palazz tal-Inkwiżitur, il-Mitħna ta' Kola u l-Kappella ta' San Pawl Milqi, biex inkunu semmejna biss ftit eżempji. Xogħol ta' restawr isir mhux biss fuq siti li jaqgħu taħt il-Gvern Ċentrali, imma wkoll fuq siti oħra li jipproponu l-Gvernijiet Lokali. Il-Ministeru għandu l-Iskema ta' Restawr għall-Kunsilli Lokali li permezz tagħha l-kunsilli japplikaw biex ikunu kkunsidrati siti għal restawr. Minn din l-iskema diġà bbenefikaw ftit inqas mill-Kunsilli kollha madwar il-pajjiż. Hemm ukoll diskussjonijiet għaddejjin dwar l-aħjar mod kif siti partikolari jkunu megħjuna biex ma jintilfux. Dan jiddependi minn għadd ta' sitwazzjonijiet, imma l-ħeġġa biex dawn ukoll isir intervent fuqhom, hemm qiegħda. F'dan is-settur il-ħidma ma tiqafx. Hija prijorità. Prijorità mhux biss li nippriservaw dak li writna, prijorità mhux biss li nħarsu dan il-wirt – li fuq kollox hija wkoll responsabbiltà tagħna, imma prijorità li ngħaddu dak li writna aħna lill-ġenerazzjoni ta' warajna. U dan qed nagħmluh bi ħsieb. Qed tirnexxi sew l-introduzzjoni tal-Heritage Passport, li permezz tiegħu tfal u żgħażagħ qed jerġgħu jersqu lejn is-siti tagħna, bla ħlas u jieħdu magħhom żewġ adulti – ukoll bla ħlas. Minn bini li serva għal bosta entitajiet, fosthom ministeru, irrestawrajnieh u żewwiġnieh mat-teknoloġija moderna li jogħxew fuqha ż-żgħażagħ, biex niġbduhom ħalli japprezzaw dak li huwa l-wirt kulturali tagħhom ukoll. U b'hekk inħajruhom biex huma stess, għada pitgħada, jgħaddu dan kollu lill-ġenerazzjonijiet ta’ warajhom.